Jharkhand Assembly Election: राज्य में चुनाव प्रचार करने पर बोले CM नीतीश कुमार, कहा- वहां मेरी जरूरत नहीं  
झारखंड विधानसभा चुनाव प्रचार के लिए उन्हें वहां जाने की जरूरत नहीं है
झारखंड विधानसभा का चुनाव आगामी 30 नवंबर से 20 दिसंबर के बीच होगा
जद (यू) ने अभी तक अपने 25 उम्मीदवारों की घोषणा की है
बिहार के मुख्यमंत्री नीतीश कुमार ने बुधवार को कहा कि झारखंड विधानसभा चुनाव प्रचार के लिए उन्हें वहां जाने की जरूरत नहीं है. झारखंड में चुनाव प्रचार के लिए जाने के बारे में पूछने पर नीतीश ने संवाददाताओं से कहा, 'वहां मेरी जरूरत नहीं है.' बता दें, 81 सदस्यीय झारखंड विधानसभा का चुनाव आगामी 30 नवंबर से 20 दिसंबर के बीच पांच चरणों में संपन्न होगा और मतगणना 23 दिसंबर को है. जद (यू) ने झारखंड चुनाव के मद्देनजर अब तक अपने 25 उम्मीदवारों के नामों की घोषणा की है. इसके साथ ही नीतीश कुमार ने भाजपा के बागी विधायक और पूर्व मंत्री सरयू रॉय का समर्थन करने का भी ऐलान किया है. 
बता दें, बिहार में भाजपा के साथ सत्ता में शामिल जद(यू) ने अगस्त में ही स्पष्ट कर दिया था झारखंड विधानसभा चुनाव वह अपने बलबूते चुनाव लडेगी. हालांकि जद(यू) 2009 और 2014 के झारखंड विधानसभा में एक भी सीट नहीं जीत पाई थी.